…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ****Г-Н КИРИЛ ВЪТЕВ** | **ОДОБРИЛ,****МИНИСТЪР:****КИРИЛ ВЪТЕВ** |

**ДОКЛАД**

**от Таня Георгиева – заместник-министър на земеделието и храните**

**Относно:** Проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.

**УВАЖАЕМИ ГОСПОДИН МИНИСТЪР,**

На основание чл. 67 във връзка с чл. 70, ал. 2 от Закона за подпомагане на земеделските производители (ЗПЗП), внасям за одобрение проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. Тези интервенции са включени в Стратегическия план за развитието на земеделието и селските райони на Република България за периода 2023 – 2027 г., наричан по-нататък „Стратегическия план”.

**Причини, които налагат приемането на акта**

С Решение C(2022) 8749 на Европейската комисия беше одобрен Стратегическия план на Република България. Съгласно чл. 9, ал. 3 от Регламент (ЕС) № 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.), (Регламент (ЕС) № 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията, и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OВ, L 435/1 от 6 декември 2021 г.), (Регламент (ЕС) № 2021/2116). Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Европейската комисия. За изпълнение на тези изисквания на регламентите на Европейската комисия, трябва да се създаде национална правна рамка, която да уреди условията и реда за прилагане на Стратегическия план за програмен период 2023 – 2027 г. В съответствие с измененията и допълненията на ЗПЗП, обнародвани в „Държавен вестник“, бр. 102 от 2022 г., министърът на земеделието и храните издава наредби за условията и реда за прилагане на интервенциите по чл. 70 от Регламент (ЕС) № 2021/2115 за отпускане на плащания във връзка с изпълнявани задължения от земеделските стопани в областта на околната среда и климата и други задължения в областта на управлението. В изпълнение на законовите разпоредби е издадена Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. (обн., ДВ, бр. 56 от 2023 г.), наричана по – нататък „Наредба № 10 от 2023 г.“.

В съответствие с чл. 119 от Регламент (ЕС) № 2021/2115, Република България се е възползвала от правото си да предприеме действия по изменение на Стратегическия план. В процеса на изготвяне на това изменение, постъпиха бележки и предложения, както от неправителствения сектор, така и във връзка с Решение на Народното събрание, обнародвано в „Държавен вестник“ в брой 59 от 2023 г. В резултат на обсъждане и на съобразяване с част от изложените предложения, взетите решения въз основа на провежданите политики и при съблюдаване на правото на Европейския съюз и националната нормативна уредба, се предприеха действия по изменение и допълнение на редица интервенции, в това число на част от интервенциите в областта на околната среда и климата и хуманно отношение към животните.

На 20.09.2023 г. е издадено от Министерство на околната среда и водите Становището по екологична оценка № 5-4/2023 г., с което е съгласуван Стратегическият план за развитие на земеделието и селските райони на Република България за периода 2023 – 2027 г. (Становище по ЕО), постъпило в Министерство на земеделието и храните с писмо с рег. индекс № 0403-198 от 20.09.2023 г. Това становище съгласно чл. 27, ал. 1, т. 2 от Наредбата за условията и реда за извършване на екологична оценка за планове и програми (обн. ДВ., бр.57 от 2004 г.), е публикувано на следния интернет адрес: <https://www.moew.government.bg/bg/stanoviste-po-ekologichna-ocenka-5-4-2023-g-s-koeto-se-suglasuva-strategicheski-plan-za-razvitie-na-zemedelieto-i-selskite-rajoni-za-perioda-2023-2027-g/>. С цел осигуряване на публичност и прозрачност Министерство на земеделието и храните също е публикувало това Становище по ЕО на следния интернет адрес: <https://www.sp2023.bg/index.php/bg/materiali/informiranost-i-publicnost>. С решение № 186 от 21.09.2023 г. на министъра на околната среда и водите е допуснато предварително изпълнение на Становище по ЕО.

В Становището по ЕО се съдържат условия, мерки и ограничения, задължителни за изпълнение. В първо изменение на Стратегическия план са направени промени по част от интервенциите в областта на околната среда и климата, произтичащи от това становище, както и от бележки и предложения от Министерство на околната среда и водите, направени в хода на обсъжданията на Комитета за наблюдение на Стратегическия план за развитие на земеделието и селските райони 2023 – 2027 г.

По отношение на първо изменение на Стратегическия план в съответствие със Закона за опазване на околната среда и водите и по силата на чл. 8, ал. 1 от Наредбата за условията и реда за извършване на екологична оценка на планове и програми, във връзка с чл. 37, ал. 1 и чл. 10, ал. 1 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (обн., ДВ, бр. 73 от 2007 г.), е изпратено уведомление до Министерство на околната среда и водите. При разглеждане на предложените от Управляващия орган на Стратегическия план промени в интервенцията „Традиционни практики за сезонна паша (пасторализъм)“ Министерство на околната среда и водите настоя да се възпроизведат буквално мерки от Становището по ЕО, за да съгласуват първо изменение.

В Становището по ЕО има мерки, които са обозначени като буква Б. „Мерки и условия за изпълнение при прилагането на СПРЗСР“. В тези мерки са обособени раздели по отделни компоненти, като вода, въздух и прочие. В компонент „Биоразнообразие, ЗТ и Натура 2000“ в т. 1. „Общи мерки и условия за всички интервенции“ се съдържат условия и ограничения, които са относими към интервенциите в областта на околната среда и климата и хуманно отношение към животните. С оглед на това, че тези условия и ограничения, следва да бъдат съобразени при изпълнението на дейностите по интервенциите в областта на околната среда и климата и хуманно отношение към животните, в проекта на наредба са предложени допълнения в приложение № 9 към чл. 34, ал. 1 „Базови задължения по интервенциите по чл. 3, ал. 1“.

Съгласно чл. 119 от Регламент (ЕС) № 2021/2115 на 15.12.2023 г. на Европейската комисия е изпратено за одобрение предложение за първо изменение на Стратегическия план. По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) същите влизат в сила от датата, на която е представена нотификацията до Европейската комисия, или от датата, на която е подадено искането за изменение на Стратегическия план. При промени в интервенциите в областта на развитие на селските райони, държавите членки разполагат с гъвкавост да приложат исканите изменения, преди датата на официалното одобрение на исканите промени от Европейската комисия. Част от интервенциите, съфинансирани от ЕЗФРСР, са интервенциите в областта на околната среда и климата.

В първо изменение на Стратегическия план са предложени промени в следните интервенции, чието приложение на национално ниво е уредено в Наредба № 10 от 2023 г.:

II.А.4 „Насърчаване използването на култури и сортове, устойчиви към климатичните условия“:

• Предлага се обособяване на две самостоятелни операции в интервенцията;

• Разписват се текстове за допустимите земеделски стопани, като за дейността в операция № 1 „Отглеждане на устойчиви сортове с разрешени за употреба в биологичното производство продукти за растителна защита“ се запазват допустимите кандидати с площите, изпълняващи ангажименти от 2023 г., както и нови земеделски стопани с по-малки земеделски стопанства. В обособената операция № 2 „Насърчаване на отглеждането на устойчиви сортове“ в съответствие с исканията, отправени по време на дискусиите на Комитета за наблюдение на Стратегическия план, изискванията към употребата на препарати за растителна защита и торове са премахнати, като са представени изчислените нови размери на подпомагане за хектар;

* Прецизирана е възможността за разширяване на ангажимента, като са включени и технически допълнения относно специфичните изисквания за допустимост на площите и за изпълнение на поетия агроекологичен ангажимент.

II.А.5 „Опазване на застрашени от изчезване местни сортове, важни за селското стопанство“: Прецизирана е възможността за разширяване на ангажимента, като са включени и технически допълнения относно специфичните изисквания за допустимост на площите и за изпълнение на поетия агроекологичен ангажимент.

II.А.6 „Опазване на местни породи (автохтонни), важни за селското стопанство“:

• Прецизиран е текстът относно конкретни критерии за допустимост във връзка с опазване на застрашени местни породи;

• Отпада изискването за разработване и използване на „Методика за определяне на праговете на застрашеност“.

II.А.7 „Традиционни практики за сезонна паша (пасторализъм)“ - Отразени са конкретни мерки от Становище по ЕО, а именно мерките от Раздел І. „Мерки и условия за предотвратяване, намаляване и възможно най-пълно компенсиране на неблагоприятните последствия от осъществяването на СПРЗСР върху околната среда и човешкото здраве“, буква А. „Мерки за отразяване в окончателния вариант на СПРЗСР 2023 – 2027 г.“, както и постъпили предложения от МОСВ. По предложение на Министерство на околната среда и водите в първо изменение на Стратегическия план са включени и изисквания в съответветствие с т. ІІ „Мерки и условия по интервенцията“.

II.А.10 „Подпомагане отглеждането на сортове, устойчиви към климатични условия чрез практики за интегрирано производство“:

• Адаптирани са изисквания по отношение на максималния размер на подпомагане по интервенцията – от до 300 ха на до 600 ха, както и изисквания за разширяване на площта, за която е поет ангажимент;

• Предоставена е възможност ангажиментът да бъде разширяван с до 10 на сто от размера на площта, с която е поет, но с не повече от 20 ха.

II.А.12 „Насърчаване на естественото опрашване“ – извършени технически корекции.

II.АЕ.3 „Възстановяване и поддържане на деградирали пасищни територии“:

• Прецизиран е териториалният обхват, предвид посочените в Становище за екологична оценка на СПРЗСР 2023 – 2027 г. №5-4/2023 г. мерки и препоръки;

• Включено е задължение за наличие на животинска единица (ЖЕ) в съотношение 1 ЖЕ за един заявен хектар за новите многогодишни ангажименти от 2024 г.;

• Добавена е възможност за разширяване на площите, за които е поет ангажимент.

По реда на Наредба № 10 от 2023 г. могат да се предоставят плащания на земеделски стопани, доброволно поемащи задължения в областта на управлението, за които се смята, че имат благотворно въздействие за постигането на една или повече от специфичните цели, установени в чл. 6, параграфи 1 и 2 от Регламент (ЕС) № 2021/2115, Подпомагането покрива задължения, които надхвърлят: съответните законоустановени изисквания за управление и стандартите за добро земеделско и екологично състояние съгласно чл. 12 от Регламент (ЕС) № 2021/2115, установени съгласно глава I, раздел 2 от Регламент (ЕС) № 2021/2115; съответните минимални изисквания за използване на торове и на продукти за растителна защита, или за хуманно отношение към животните, както и съответните други задължителни изисквания, установени в националното право и в правото на Европейския съюз; условията, установени за поддържането на земеделските площи в съответствие с чл. 4, параграф 2 от Регламент (ЕС) № 2021/2115 и които са различни от задълженията, за които се отпускат плащания съгласно чл. 31 от същия Регламент. Подпомагането се предоставя като компенсаторно плащане, което покрива допълнителните разходи и пропуснатите ползи, свързани с характера на отглежданите култури и методи на селскостопанска дейност, както и по отношение завишените изисквания при отглеждането на животни. В тази връзка в част от интервенциите е направена съответна промяна на размера на годишните плащания, като са отчетени променените икономически условия, както в страната, така и на европейско ниво. Актуализирането на размера на подпомагане ще намали усещането за несигурност в земеделските стопани.

Във връзка с новите изменения в интервенцията „Насърчаване използването на култури и сортове, устойчиви към климатичните условия“ се посочват при какви условия се одобряват за участие земеделските стопани по новосъздадените операция № 1 „Отглеждане на устойчиви сортове с разрешени за употреба в биологичното производство продукти за растителна защита“ и операция № 2 „Насърчаване отглеждане на устойчиви сортове“. По тези операции могат да се заявяват площи, които са заети с устойчиви към климатичните промени сортове, които са включени в списък по предложение на Селскостопанска академия. Този списък е оформен като приложение № 5 към чл. 26, ал. 6, т. 1 „Списък на култури и сортове, устойчиви към климатичните изменения“. Разликата между двете операции е, че по едната операция е допустимо да се използват само разрешени в биологичното производство продукти за растителна защита и е забранена употребата на минерални торове, а по другата няма такива ограничения и забрани. През кампания 2023 г. по интервенцията „Насърчаване използването на култури и сортове, устойчиви към климатичните условия“ са подавани заявления за подпомагане, поради които същите следва да се разгледат, съответно одобрят и да се извърши плащане по тях при досегашните условия и изисквания. По отношение на одобрените площи, заявени през 2023 г., по желание на бенефициентите същите могат да продължат ангажименти си с тях, но вече в операция № 1 „Отглеждане на устойчиви сортове с разрешени за употреба в биологичното производство продукти за растителна защита“. Допустими по тази операция са земеделски стопани с общ размер на стопанството до 10 ха през първата година на кандидатстване или земеделски стопани с площта, за която е поет многогодишен ангажимент от 2023 г. По отношение на операция № 2 „Насърчаване отглеждане на устойчиви сортове“ са допустими земеделски стопани, с площи, които не са заявени по операция № 1 „Отглеждане на устойчиви сортове с разрешени за употреба в биологичното производство продукти за растителна защита“, на които се отглеждат земеделски култури и сортове от приложението.

По отношение на интервенциите, свързани с предоставяне на подпомагане относно отглеждането на определени сортове, то следва да се има предвид, че в Стратегическия план е предвидено тези списъци със сортове да се изготвят от Селскостопанска академия (ССА). Нещо повече, по отношение на интервенцията за „Опазване на застрашени от изчезване местни сортове, важни за селското стопанство“ взема участие и Изпълнителната агенция по сортоизпитване, апробация и семеконтрол (ИАСАС).

Селскостопанска академия е национална автономна бюджетна организация за научни изследвания, за научно-приложна, иновативна и образователна дейност в областта на земеделието и храните. В рамките на предварителни консултации същите са информирали, че желаят промяна в текста на чл. 69, ал. 3 от Наредба № 10 от 2023 г. , да отпадне ИПАЗР „Н. Пушкаров“ и на негово място да се включат Институт по планинско животновъдство и земеделие – Троян и Институт по фуражни култури – Плевен. Мотивите за предлаганата промяна са свързани с професионалната квалификация на различните научни институти от Селскостопанска академия. По отношение на това изменение е предвидено и на съответното систематично място в проекта на наредба, че за заявления за подпомагане, подадени през 2023 г., се прилагат досегашните условия.

Изпълнителната агенция по сортоизпитване, апробация и семеконтрол извършва сортоизпитване с цел признаване и вписване на сортовете земеделски растения в официалната сортова листа; води регистър на заявените за изпитване и на признатите сортове земеделски растения и издава официалната сортова листа на страната; извършва сертификация на посевния материал чрез полска инспекция и лабораторни анализи; извършва последващ контрол за проверка на сортовата автентичност и сортовата чистота на семената и други.

В рамките на обсъжданията на Стратегическия план, както и на проведената предварителна консултация със заинтересованите страни относно предложените промени с проекта на наредба, постъпиха предложения да отпадне изискването до 5 ха за всяка заявена култура по отношение на интервенциите „Насърчаване използването на култури и сортове, устойчиви към климатичните условия“ и „Опазване на застрашени от изчезване местни сортове, важни за селското стопанство“. Изтъкнаха се доводи, че по отношение на трайните насаждения не може да се постави такова изискване, доколкото инвестициите в тези насаждения имат дългосрочен характер.

По отношение на интервенцията „Традиционни практики за сезонна паша (пасторализъм)“ са предприети действия по изменението й в изпълнение на Становището по екологична оценка № 5-4/2023 г., с което е съгласуван Стратегическия план за развитие на земеделието и селските райони на Република България за периода 2023 – 2027 г. В хода на обсъжданията по изменение на интервенцията, в това число на Комитета на наблюдение на Стратегическия план, постъпиха редица коментари и предложения от страна на Министерство на околната среда и водите. В хода на писмената процедура по разглеждане на предложенията на Управляващия орган на Стратегическия план са обсъдени и приети направените целесъобразни бележки, като са отразени на съответното място в интервенцията.

С оглед на осигуряване прилагането на интервенцията „Традиционни практики за сезонна паша (пасторализъм)“ съобразно новите условия бяха организирани редица срещи, както с представители на сектор „Животновъдство“, така и с Министерство на околната среда и водите. Темата относно пашуването в националните паркове е обсъдена на съвместно заседание на Комисията по земеделието, храните и горите и Комисията по околната среда и водите в Народното събрание.

Доколкото се отнася до интервенцията „Традиционни практики за сезонна паша (пасторализъм)“ следва да се отбележи, че по отношение на пашуването в националните паркове е организирана и проведена съвместна среща между заинтересованите животновъди, министъра на земеделието и храните и министъра на околната среда и водите. Информация за това е публикувана на интернет страницата на Министерство на земеделието и храните: https://www.mzh.government.bg/bg/press-center/novini/ministrite-kiril-vtev-i-yuliyan-popov-obsdiha-s-zh/.

По отношение на измененията на Наредба № 10 от 2023 г., в частта интервенцията „Традиционни практики за сезонна паша (пасторализъм)“, са постъпили предложения от страна на Министерство на околната среда и водите. В основата си част предлагат да отпадне думата „пасища“ и вместо тях да се използват понятията „планински пасищни райони“ или „пасищни райони“. Доколкото това е в изричната компетентност на дирекциите на националните паркове и съответно на Министерство на околната среда и водите, направените предложения са приети и отразени на съответните систематични места в проекта на наредба, като измененията са по отношение на разпоредбите на чл. 39, 58, 61 и 62 от Наредба № 10 от 2023 г. Предложени са и разпоредби, по силата на които земеделските стопани да не търпят намаления или отказ на плащанията, в случай, че не е предоставено разрешително за паша или същото е анулирано от дирекциите на националните паркове, когато са спазени останалите изисквания за отпускане на финансовата помощ. В този случай е предвидено, че бенефициентите по интервенцията „Традиционни практики за сезонна паша (пасторализъм)“ няма да възстановяват получени плащания. Също така предлагат дирекциите на националните паркове да предоставят ежегодно на ДФЗ списъци с лицата, включени в заповедите за разрешаване на ползване съгласно годишния план за пашата и ползване на сено в съответствие с плана за управление на съответния парк. В списъците са упоменати вида животни, точният им брой и отредената за ползване площ в рамките на съответен пасищен район.

В проекта на наредба не е включено едно от постъпилите предложения на Министерство на околната среда и водите по конкретни разпоредби на Наредба № 10 от 2023 г. Те предлагат и промени в приложение № 9 към чл. 34, ал. 1 „Базови задължения по интервенциите по чл. 3, ал. 1“ – например промени в базови задължения по интервенцията „Традиционни практики за сезонна паша (пасторализъм)“. В това приложение са включени тези базови задължения, които са уредени в Стратегическия план. В тази връзка предложенията на Министерство на околната среда и водите за различни от така уредените базови задължения, не могат да бъдат приети и съответно отразени в проекта на наредба.

Дейностите по интервенциите, посочени в чл. 3, ал. 1 от Наредба № 10 от 2023 г., могат да се осъществяват на определена територия. С оглед яснота относно териториалния обхват на приложение на отделните дейности по интервенциите се предвижда компетентните институции, които разполагат с изискуемите данни, да предоставят географски цифрови данни на Министерство на земеделието и храните и на Държавен фонд „Земеделие“. Тази възможност е изрично регламентирана и в ЗПЗП. Съгласно чл. 23 от ЗПЗП държавни и общински органи предоставят безплатно на фонда информацията, която е необходима за неговата дейност. Нещо повече, в Становището по ЕО в част от мерките е заложено например да се предоставят от страна на Министерство на околната среда и водите географски цифрови данни.

Във връзка със Становището по ЕО текстовете по отношение на интервенцията „Традиционни практики за сезонна паша (пасторализъм)“ е предвидено, че не могат да се осъществяват на територията на някои природни паркове при надморска височина над 1800 метра, както и в зони от Натура 2000. По отношение на териториите на националните паркове предвидените ограничения са в компетенциите на органа по издаване на разрешителните за паша по чл. 50 от Закона за защитените територии.

По всяка една интервенция са уредени в съответното систематично място изисквания за управление, които следва да се спазват по поети многогодишни ангажименти в областта на околната среда и климата и годишни задължения относно хуманно отношение към животните. Следва да се има предвид, че по отношение на част от интервенциите цитираните изисквания е необходимо да се съобразят на едни и същи по размер площи, а за други върху едни и същи площи, т.е. географски идентични. В тази връзка е уточнено при какви условия може да се стигне до разширяване на поет ангажимент и с какви по размер площи.

С оглед на законовата делегация на Наредба № 10 от 2023 г. е уредено, че се прилагат намаления на плащанията при установени несъответствия при прилагането на интервенциите. Във връзка с разпоредбата на § 1, т. 40 от допълнителните разпоредби от Закона за подпомагане на земеделските производители, е предвидено какъв размер намаления следва да се приложи при констатирана системност и в рамките на какви срокове.

В интервенцията „Хуманно отношение към животните и антимикробна резистентност“ е доразвита дейността „Намаляване на антимикробната резистентност“ в съответствие с условията, предвидени в първо изменение на Стратегическия план. Тази дейност изисква изпълнение на програма за превенция и контрол на значимите заболявания на ниво животновъден обект, въз основа на план/схема, одобрена от съответната териториална областна дирекция по безопасност на храните. Прилагането на ваксинацията е един от методите за превенцията на инфекциите, която се използва за намаляването на употребата и необходимостта от антимикробни средства. Подпомагане по дейността се отпуска за покриване на допълнителни разходи за имунопрофилактични мероприятия на значими бактериални, както и значими вирусни заболявания, причиняващи вторични инфекции, за които има одобрени ваксини, но същите не попадат в обхвата на мерките от Националната програма за профилактика, надзор, контрол и ликвидиране на болестите по животните, включително зоонозите, финансирани от държавния бюджет. За периода 2022-2024 г. с Решение № 156 от 18 март 2022 г. на Министерски съвет е одобрена Националната програма за профилактика, надзор и ликвидиране на болестите по животните, включително зоонозите, в Република България за периода 2022 – 2024 г. В част VII от тази програма са включени профилактичните мероприятия на болести, които не се заплащат от държавния бюджет и разходите по дейността, произтичат и разходите за увеличения брой посещения от регистрирания ветеринарен лекар, сключил договор по чл. 137б, ал. 2 от Закона за ветеринарно-медицинската дейност със земеделския стопанин, като честота е пропорционална на рисковете, свързани със съответния животновъден обект.

Въз основа на посещенията и проверките в животновъдния обект, регистрираният ветеринарен лекар изготвя програма/схема за превенция и контрол на значимите заболявания за категориите животни, в която се включва: описание на епидемичната обстановка и съответната информация, използвана като основание за оценката; основните и конкретни цели с избраната стратегия за ваксинация и план за профилактична ваксинация; животновъдните обекти и животни, в които се отглеждат допустимите категории животни и тези, в които трябва да бъде извършена ваксинация, ако се различават; освободени от ваксинация, и обосновката за това; предвидената крайна употреба на ваксинираните животни и продуктите; правилата за поставяне на ваксината и системата за следене на поставянето на ваксината; предвидената продължителност на ваксинацията — от началото на ваксинацията до приключване на надзора, провеждан след ваксинацията; обобщение на характеристиките на ваксината; хигиенните правила и правилата за биологична сигурност, които трябва да се прилагат; вид на провежданите лечения и количествата използвани антимикробни средства в животновъдния обект през предходните три години, както и друга информация съгласно националното законодателство.

Планът/схемата за профилактичните мероприятия е по образец, утвърден от Българската агенция по безопасност на храните, съгласувано с Държавен фонд „Земеделие“. Изготвената план/схема от регистрирания ветеринарен лекар се заверява/одобрява от съответното областна дирекция на Българската агенция по безопасност на храните на територията, на която се намира животновъдния обект.

Разходите за дейността са свързани с поставяне на ваксини, извършване на допълнителни прегледи от страна на регистрирания ветеринарен лекар, разходи за вземане на проби от животни и други. В Интегрираната информационна система на Българската агенция по безопасност на храните се въвежда информация относно ваксинацията, която включва информацията за животните, както и резултатите от взетите кръвни проби от ваксинирани животни за доказване, дали животните все още са в периода на имунитет в съответствие с указанията на производителя на ваксината.

Списъкът на тези заболявания и информация за одобрените за тях ваксини се изготвя и одобрява от Българската агенция по безопасност на храните, като включва информация за видове и категории животни, период на прилагане и др.

След предварително съгласуване с ДФЗ са отразени предложенията за промени в приложение № 1 към чл. 15 „Кодове на дейностите по интервенциите по чл. 3, ал. 1“, съгласно което земеделските стопани, заявяват извършваните дейности чрез кодове при подаване на заявленията за подпомагане.

С оглед на разпоредбите на чл. 2, ал. 1, т. 1, буква „а“ от Наредба № 13 от 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности (ДВ. бр. 70 от 2016 г.) се прецизира разпоредбата относно местоположението/отстоянието на пчелина от границите на парцела.

В съответствие с писмо, постъпило в Министерство на земеделието и храните, за намаляване на административната тежест относно подпомагането по Стратегическия план, са прецизирани отделни разпоредби в Наредба № 10 от 2023 г. Например е отпаднало изискването да се водят допълнителни дневници по две от интервенциите. Отделно е предвидено документ от ИАСАС да се предоставя еднократно, а не всяка година. Този документ ще се изисква повторно в случай на промяна в удостоверените с него обстоятелства по отношение на отглежданите земеделски култури и площи.

**Цели**

Предложените текстове на проекта на Наредба за изменение и допълнение на Наредба № 10 от 2023 г. са насочени към постигане на следните цели:

Създаване на правна рамка относно прилагане на първо изменение на Стратегическия план. Тази правна рамка се създава с оглед на предоставяне на компенсаторни плащания на земеделски стопани във връзка с изпълнението на доброволно поетите задължения и спазване на изискванията по управление на интервенциите.

Прецизиране на изисквания за прилагане на част от интервенциите в областта на околната среда и климата.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП, като плащанията се предоставят в рамките на средствата, предвидени в съответната интервенция по Стратегическия план.

**Очаквани резултати от прилагането на акта**

С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията с оглед на новите изисквания, следващи от първо изменение на Стратегическия план. Създава се уредба по какъв начин земеделските стопани могат да продължат да изпълняват своите ангажименти, размерът на плащанията, които могат да получат през следващите години.

Създава се необходимата правна уредба, за да стартира предоставянето на подпомагане по дейността „Намаляване на антимикробната резистентност“, част от интервенцията „Хуманно отношение към животните и намаляване на антимикробната резистентност“.

Очакваните резултати от прилагането на акта са да се създадат на национално ниво условия и ред, по който да се получат и да се продължат да се получават плащания във връзка с реализация на дейностите по интервенции в областта на околната среда и климата и хуманно отношение към животните, включени в Стратегическия план и неговото първо изменение. По такъв начин ще се постигнат заложените в този план цели на подпомагането.

**Анализ за съответствие с правото на Европейския съюз**

Съгласно чл. 69 от Регламент (ЕС) № 2021/2115 интервенциите в областта на околната среда и климата и хуманно отношение към животните са интервенции от областта на развитието на селските райони, включени в Стратегическия план. Тяхната конкретна правна регламентация се съдържа в чл. 70 от Регламент (ЕС) № 2021/2115.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация със заинтересованите страни. Срещата е проведена неприсъствено с онлайн достъп на заинтересованите лица, като предварително е изпратена информация за дата и часа на провеждането на събитието и линк за включване, както и проект на наредбата в режим проследяване на промените. Съобщение за проведената среща е публикувано и на интернет страницата на Стратегическия план: <https://www.sp2023.bg/index.php/bg/sprzsr-bg/novini/ekip-t-na-mzh-obs-di-s-bransa-promeni-po-naredbata-za-agroekologia>. В рамките на обсъжданията постъпиха бележки и предложения от заинтересованите страни, които в голямата си част са приети. Например с §26, т.1 е изменена разпоредбата на чл. 62, ал. 2 от Наредба № 10 от 2023 г., като срокът от три дни е променен на десет дни, който е по благоприятния за земеделските стопанин. Така им се предоставя повече време да изпълнят задълженията си.

По отношение на интервенцията „Хуманно отношение и антимикробна резистентност“ постъпиха множество въпроси относно приложението на операцията „Антимикробна резистетност“. Същата следва да започне да се прилага от 2024 г., поради което са изменени и съответните разпоредби в Наредба № 10 от 2023 г. С оглед на внасяне на яснота относно приложението й от страна на земеделските стопани, контролът, който ще се осъществява от ДФЗ и БАБХ, е проведена съвместна среща на 11.04.2024 г. На тази среща присъстваха представители на Министерство на земеделието и храните, в това число дирекция „Политики по агрохранителната верига“, дирекция „Животновъдство“, дирекция „Развитие на селските райони“, Държавен фонд „Земеделие“ и Българската агенция по храните, както и представители на неправителствения сектор от областта на животновъдството.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация със заинтересованите страни на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67 във връзка с чл. 70, ал. 2 от ЗПЗП, предлагам да одобрите предложения проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Предложения и становища, постъпили от проведената обществена консултация.
 |

**ТАНЯ ГЕОРГИЕВА**

*Заместник-министър на земеделието и храните*